b'\n_START_ARTICLE_\nAplastin\xc4\x97 anemija\n_START_SECTION_\nEpidemiologija\n_START_PARAGRAPH_\nAplastine anemija susergama bet kuriame am\xc5\xbeiuje. Da\xc5\xbeniau \xc5\xa1i liga pasitaiko nuo 10 iki 25 met\xc5\xb3 ir vyresniame kaip 60 met\xc5\xb3 am\xc5\xbeiuje. Vienodai da\xc5\xbenai serga ir vyrai, ir moterys.\n_START_SECTION_\nGydymas\n_START_PARAGRAPH_\nGydymo tikslas yra i\xc5\xa1vengti kraujo transfuzij\xc5\xb3 ir su jomis susijusi\xc5\xb3 komplikacij\xc5\xb3, taip pat da\xc5\xben\xc5\xb3 infekcij\xc5\xb3 d\xc4\x97l neutropenijos. Jauno biologinio am\xc5\xbeiaus ligoniams (<50 met\xc5\xb3) esant tinkamam donorui reikia apsvarstyti alogenin\xc4\x97s kamienini\xc5\xb3 kraujo l\xc4\x85steli\xc5\xb3 transplantacijos galimyb\xc4\x99, ypa\xc4\x8d jei diagnozuojama sunki ar labai sunki ligos forma. Esant vidutinio sunkumo ligai gali b\xc5\xabti skiriamas gydymas imunosupresiniais preparatais: antitimocitiniu globulinu ir ciklosporinu A. Jei \xc5\xa1is gydymas neefektyvus, tur\xc4\x97t\xc5\xb3 b\xc5\xabti taip pat pasveriama alogenin\xc4\x97s kamienini\xc5\xb3 kraujo l\xc4\x85steli\xc5\xb3 transplantacijos galimyb\xc4\x97. Tyrimai rodo, kad trumpesnis laikas nuo diagnoz\xc4\x97s iki transplantacijos pagerina prognoz\xc4\x99, tod\xc4\x97l transplantacija turi b\xc5\xabti apsvarstoma kuo anks\xc4\x8diau, jei paciento b\xc5\xabkl\xc4\x97 tai leid\xc5\xbeia. Vyresnio am\xc5\xbeiaus ligoniams taikomas imunosupresinis gydymas antitimocitiniu globulinu ir ciklosporinu A. Esant stabiliai vidutinio sunkumo aplastin\xc4\x97s anemijos formai, kai n\xc4\x97ra didelio kraujo transfuzij\xc5\xb3 poreikio ir infekcij\xc5\xb3, galimas aktyvus ligonio steb\xc4\x97jimas be specifinio gydymo.'